คปภ.ช่วยดันหุ้นประกันคึก
คปภ.อ้อนโบรกเกอร์วิเคราะห์หุ้นประกันสร้างความคึกคักให้ธุรกิจ ดึงบริษัทนอกตลาดเข้าระดมทุน
29 ต.ค. 2565

คปภ.อ้อนโบรกเกอร์วิเคราะห์หุ้นประกันสร้างความคึกคักให้ธุรกิจ ดึงบริษัทนอกตลาดเข้าระดมทุน
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้พยายามเจรจาให้บริษัทหลักทรัพย์หรือโบรกเกอร์ค้าหุ้น เข้ามาวิเคราะห์หุ้นบริษัทประกันภัยและประกันชีวิตที่จดทะเบียนในตลาดหลักทรัพย์แห่งประเทศไทย (ตลท.) ที่มีอยู่ 18 บริษัท เพื่อสร้างความคึกคักให้กับธุรกิจประกัน เพราะในอนาคตธุรกิจประกันชีวิตและธุรกิจประกันวินาศภัย จะมีการเติบโต และมีบทบาทในชีวิตประจำวันมากขึ้น
นอกจากนี้ เพื่อดึงดูดบริษัทประกันภัยที่อยู่นอกตลาด สนใจเข้ามาจดทะเบียนในตลาดหลักทรัพย์เพิ่มขึ้นในอนาคต และเห็นโอกาสในการใช้ตลาดหลักทรัพย์เข้ามาระดมทุน เพื่อสร้างเงินกองทุนให้มีความเข้มแข็งในอนาคต รองรับการเติบโตที่จะตามมา
“ปัจจุบันเบี้ยรับรวมทั้งระบบคิดเป็น 6% ของผลิตภัณฑ์มวลรวมในประเทศ หรือ จีดีพี ยังโตได้อีกเยอะ ซึ่งทาง คปภ.กำลังพัฒนามาตรการการรายงานความโปร่งใสให้เกิดขึ้นกับบริษัทประกันภัย และบริษัทประกันชีวิต ทัดเทียมกับบริษัทในตลาดหลักทรัพย์ เพื่อยกระดับความ น่าเชื่อถือและความเป็นมืออาชีพมากขึ้น” นายประเวช กล่าว
นายทอม เครือโสภณ ประธานบริหาร บริษัท ทูนประกันภัย กล่าวว่า บริษัทได้ว่าจ้างบริษัทหลักทรัพย์ธนชาตเป็นที่ปรึกษาในการนำหุ้นของบริษัทเข้าจดทะเบียนในตลาดหลักทรัพย์ ในปี 2558 เพราะตามฐานะการเงินของบริษัทมีกำไรทุกปี สามารถเข้าจดทะเบียนได้เลย ขณะนี้อยู่ระหว่างการจัดเตรียมเอกสาร คาดว่าจะแล้วเสร็จในไตรมาสแรกของปี 2558 หลังจากนั้นจะสามารถยื่นขอเข้าจดทะเบียนได้
ฝ่ายวิจัย บล.เอเซีย พลัส ระบุว่า จากการที่สมาคมประกันชีวิตไทยเปิดเผยยอดขายเบี้ยประกันชีวิตในช่วง 10 เดือนแรกของปี 2557 มีเบี้ยประกันชีวิตรับตรงเท่ากับ  4.12 แสนล้านบาท เติบโตถึง 14.56% เมื่อเทียบกับงวดเดียวกันของปีที่ผ่านมา และคาดว่าปีนี้ทั้งปีน่าจะเติบโตประมาณ 12%  โดยฝ่ายวิจัยมองว่ายังมีโอกาสที่จะเติบโตได้อีกมาก เพราะสัดส่วนการทำประกันชีวิตของประชากรไทยที่ยังต่ำมากโดยครึ่งปีแรกของปี 2557 เพียง 5.46%